喜弟淑再至爲長歌
作者：李渤
朝代：唐

paragraphs: 前年別時秋九月，白露吹霜金吹烈。
離鴻一別影初分，淚袖雙揮心哽咽。
別來幾度得音書，南岳知□□□□。
廬山峨峨倚天碧，捧排空崖千萬尺。
社牓長題高士名，食堂每記雲山跡。
我本開雲此山住，偶爲名利相縈誤。
自負心機四十年，羞聞社客山中篇。
憂時魂夢憶歸路，覺來疑在林中眠。
昨日亭前烏鵲喜，果得今朝爾來此。
吾吟行路五十篇，盡說江南數千里。
自憐兄弟今五人，共縈儒素家尚貧。
雖然廩餼各不一，就中總免拘常倫。
長兄年少曾落托，拔劒沙場隨衛霍。
口裏雖譚周孔文，懷中不舍孫吳略。
次兄一生能苦節，夏聚流螢冬映雪。
非論疾惡志如霜，更覺臨泉心似鐵。
第三之兄更奇異，昂昂獨負青雲志。
下看金玉不如泥，肯道王侯身可貴。
却愁清逸不干時，高蹤大器無人知。
倘逢感激許然諾，必能萬古留清規。
念爾年來方二十，夙夜孜孜能獨立。
卷中筆落星漢搖，洞裏丹靈鬼神泣。
嗟余流浪心最狂，十年學劒逢時康。
心中不解事拘束，世間談笑多相妨。
廣海青山殊未足，逢著高樓還醉宿。
朝走安公櫪上駒，暮倫陶令籬邊菊。
近來詩思殊無況，苦被時流不相放。
雲騰浪走勢未衰，鶴膝蜂腰豈能障。
送爾爲文殊不識，貴從一一傳胷臆。
若到湖南見紫霄，會須待我同攀陟。